  Анжелика Тихонова корреспондент 25-26 шуркынмонэ Ижкарысь крезьгуръя элькун колледжын удмурт крезьгурчиослэсь йӧскалык школазэс кылдытӥсьлы, крезьгурчилы, Удмуртилэсь кункрезьзэ гожтӥсьлы Герман Корепановлы вордӥськем дырысеныз 95 ар тырмонлы сӥзем «Герман Афанасьевич Корепанов – классик удмуртской музыки» IX улосвыл научно-практической конференци ортчоз. Со сярысь «ВКонтакте» мерлыко вотэсысь бамаз Удмуртиысь крезьгурчиослэн огазеяськонзылэн кивалтӥсез Марина Ходырева ивортэ. Конференцилэн ужпумез – Удмуртиысь йӧскалык классика крезьгур удысысь йылолъёсты утён но азинтон ласянь ужан амалъёсын тодматскон, со йылолъёсты егитъёслы но дышетӥсьёслы пыӵатон но Герман Корепановлэсь творчествозэ вӧлмытон. Конференци улсын крезьгурчилэн улон но творчество удысын сюресэз сярысь вераськозы, лулчеберетэз но искусствоез калыкъёсты огазеясь амалэз сямен эскерозы Конференцилэн ужан радлыкез: 25-тӥ шуркынмонэ: 9 часысен 9 час 50 минутозь – пыриськисьёсты пусъён; 10 часысен 12 часозь – пленарной кенешон; 12 часысен 13 часозь – нуназеян; 13 часысен 16 часозь – секциослэн ужзы; 16 часысен 17 часозь – конференцилы йылпумъянъёсъя котырес ӝӧк; 18 час 30 минутысен – «Музыкальный мир Г.А. Корепанова» ӵектослэн камерно-инструментальной крезьгуръя концертэз. 26-тӥ шуркынмонэ: 18 час 30 минутысен – «Музыкальный мир Г.А. Корепанова» ӵектослэн вокально-хоровой крезьгуръя концертэз. Конференцие пыриськон понна куриськонъёсты 10-тӥ шуркынмонозь izh-rmu@mail.ru но belava_t@mail.ru электрон почтаосы яке 426004, Ижкар, Ломоносов нимо урам, 5б номеро юрт адресъя келяно. Ватсалом, «Национальное социально-культурное пространство: традиции и современность» ӵектос улсын 25-30 шуркынмонэ крезьгуръя колледжын Герман Ходыревлэн произведениосыныз адӟытон ужалоз, соосты аслаз фондысьтыз Йӧскалык лыдӟетъюрт сётӥз.  Тодэ вайытом, 17-тӥ гудырикошконэ Дэбес ёросын удмурт крезьгурчилэн Геннадий Корепанов-Камскийлэн вордскемез дырысен 90 ар тырмонлы сӥзем «Певец земли удмуртской» элькун фестиваль ортчиз. Тегъёс: Лулчеберет Ижкар Удмуртия крезьгурчиос крезьгуръяколледж крезьгур  